**Õiguskantsler tõi must valgel välja, kuidas osa omavalitsusi sihilikult seadust rikub**

Kuula



[**Kadri Paas**](https://www.postimees.ee/author/76198), ajakirjanik

12. märts 2024, 13:30

Kuigi hooldereformi käigus on ilmnenud, et nii mõnigi inimene on pidanud hakkama oma hooldekodus elava lähedase eest varasemast rohkem maksma, ütleb õiguskantsler Ülle Madise, et vallad ja linnad peavad katma hoolduskulud täielikult ja mingeid vabandusi, et hooldekodukoha eest inimestelt rohkem raha küsida, ei ole. Foto: Erik Prozes

**Vaevalt kaheksa kuud pärast hooldereformi algust on siin ja seal tekkinud olukord, kus inimene peab oma hooldekodus elava lähedase eest varasemast isegi rohkem maksma. Õiguskantsleri hinnangul tuleb aga valdadel ja linnadel katta hooldekulud täielikult ja mingeid vabandusi, et hooldekodukoha eest inimestelt rohkem raha küsida, ei ole.**

**Viimased uudised**

Sakala on varemgi kirjutanud, kuidas sotside valimislubadus, et keskmise pensioni eest saab hooldekodukoha, ei pea mõnedes linnades ja valdades paika. Tegelikkuses sunnivad omavalitsused, kellele kuulub suurem osa Eesti hooldekodusid, hooldekulu kerkimise korral üle nende kehtestatud piirmäära hooldataval või tema lähedasel piirmäära ületavat summat kinni maksma. Omavalitsuse kehtestatud piirmäär varieerub Eestis 400-st ligi 800 euroni.

Mullu detsembri alguses kirjutas õiguskantslerile inimene, et tal tuleb nüüd hooldekodukoha eest varasemast rohkem maksta. Õiguskantsler Ülle Madiseni jõudis Viljandimaalt kiri, milles inimene kurtis, et Viljandi vallavalitsuse hinnangul tuleb tal aidata oma lähedase hooldekodukoha eest tasuda, kuigi hooldereformi kavandades lubati, et lapsed oma vanemate hooldekodukulusid kandma ei pea. Nimelt kehtestas Viljandi vald hoolduskulude piirmääraks 500 eurot kuus, aga kaebaja lähedane elab valla hooldekodus, kus kompenseeritav hooldustöötajate kulu on 620 eurot kuus. Seetõttu otsustas õiguskantsler omavalitsustele ka nende kohustusi meelde tuletada ja selgitada.

Madise ütleb 8. märtsil valdadele ja linnadele saadetud kirjas, et otsus on seaduses juba tehtud ja seda tuleb täita. "See tähendab, et vald või linn ei või piirata hoolduskulude katmist nii, et see ei kata inimese hoolduskulusid täielikult. Inimese kanda on omaosalus, mis katab majutuse ja toitlustuse ning mõned muud kulud, mis on seadusega sätestatud. Seda ulatuses, mis on inimesele jõukohane. Vald või linn saab oma kulusid piirata inimesele hooldekodukoha korraldamise kaudu, sest selle, kuidas teenus oma elanikele kättesaadavaks teha (näiteks kas pidada ise hooldekodusid või osta teenust eraõiguslikelt isikutelt), otsustab omavalitsus ise," kirjutas Madise.

**Loetumad uudised**

Omavalitsused peavad piirmäära kehtestades arvestama ka sellega, et sotsiaalhoolekande seaduse järgi peaks hooldekodu, kuhu inimene elama asub, olema tema püsivast elukohast mõistlikul kaugusel. "Inimesel peab olema võimalik suhelda oma lähedastega piisavalt sageli ning olla oma kogukonna liige ka siis, kui ta ei saa enam oma kodus elada. Praegu on mitmes omavalitsuses loodud olukord, kus inimesel tuleb maksta hooldekodukoha eest seadusega nõutavast rohkem, kui ta soovib elada oma koduvalla või -linna hooldekodus," toob Madise välja seaduse rikkumise.

Kui vald või linn on seadnud hoolduskulude katmise ülempiiri, siis peab valla- või linnavalitsusel olema võimalik korraldada inimesele väljaspool kodu osutatavat ööpäevaringset üldhooldusteenust nii, et vald või linn katab täiel määral hoolduskulud ning inimese kanda jääb omaosalus selles ulatuses, mis on talle jõukohane.

Õiguskantsler toob hulga näiteid, millest ilmneb, et omavalitsused püüavad oma kohustusi hooldatavate või nende lähedaste kukile lükata. Räpina vallas kehtestatud hoolduskulude katmise piirmäär on 380 eurot ning Märjamaa, Peipsiääre ja Saaremaa vallas 400 eurot. Kõige väiksemad hoolduskulud on Viru-Nigula vallas tegutsevas 12-kohalises hooldekodus, kus need on 450,50 eurot kuus. Paraku ei kata Räpina, Märjamaa, Peipsiääre ja Saaremaa valla seatud piirmäärad ka kõige väiksemate hoolduskuludega teenusepakkujate kulusid. Veelgi täpsemalt öeldes, Märjamaa, Peipsiääre, Saaremaa ja Räpina valla kehtestatud hoolduskulude katmise piirmäärad ei ole seadusega kooskõlas, sest need ei võimalda neil valdadel katta ühegi Eestis tegutseva hooldekodu kehtestatud hooldustasu.

Samuti on omavalitsusi, kelle kehtestatud hoolduskulude katmise piirmäär võimaldab katta hoolduskulud vaid inimese püsivast elukohast kaugel asuvas hooldekodus. Nendes omavalitsustes pole piirmäära kehtestades arvestatud sellega, et sotsiaalhoolekande seaduse järgi peaks hooldekodu olema inimese püsivast elukohast mõistlikul kaugusel. Inimesel peab olema võimalik suhelda oma lähedastega piisavalt sageli ning olla oma kogukonna liige ka siis, kui ta ei saa enam oma kodus elada.

Niisiis on neis valdades loodud olukord, kus inimesel tuleb maksta hooldekodukoha eest rohkem, kui ta soovib elada oma koduvalla hooldekodus. Näiteks Lääneranna vald on seadnud hoolduskulude katmise piirmääraks 465 eurot kuus. Seda määra arvestades võib Lääneranna valla elanik valida hooldekodukoha mõnes Narva linna, Rakvere valla, Viru-Nigula valla või Mulgi valla hooldekodus. "Niisugune olukord ei ole seadusega kooskõlas," sõnas õiguskantsler.

Mullu 1. juulil jõustunud hooldereformi järel pidi vähenema tasu, mida inimesed hooldekodukoha eest maksavad, ehk üht valimislubadust meenutades: hooldekodukoht pensioni eest. Ent osa inimesi peab hoopis rohkem maksma ja kolm omavalitsust on riigi vildaka reformi tõttu kohtusse andnud.